Mannen bak masken
Regi: 
Christopher Nolan. 
Med Christian Bale, Michael Caine, Liam Neeson, Morgan Freeman, Gary Oldman, Katie Holmes. 
Amerikansk. 
Drama - 15 år, egnet voksne. 

Vakkert, vektig og virkningsfullt om sårbar supermann. 

På mange måter er «Batman Begins» filmen man ikke venter. 
Men er sjeleglad for å få. 

Som alle filmer om superhelter, er selvfølgelig heller ikke «Batman Begins» realistisk. 
Men det ligner svært! 

Batman, eller Lynvingen som han het i en tidligere - tidvis fjollete - periode, har en lang og broket fortid, som tegneserie, som TV-serie og på film. 
Han har vært brukt og misbrukt. 
Men aldri blitt uaktuell. 

Denne gangen går regissør Chistopher Nolan tilbake til kildene, slik tegneserieguruen Frank Miller reformerte dem tidlig på 1980-tallet: 
Hvordan det hele startet, hvorfor tingene ble som de ble - altså hvem Batman er. 

Selve nøkkelen til Batman-figuren er at han er et såret og sårbart menneske bak masken og alle sine «supre» egenskaper. 

Det blir en spennende psykologisk dypstudie av en fantasifigur! 
Filmen lykkes i overraskende grad med å sannsynliggjøre fortellingen om den foreldreløse milliardærarvingens lange og tornefulle vei fram mot status som Frelseren for den hundsede, undertrykte og misbrukte underklassen i Gotham City. 

De spektakulære filmtriks følger uvegerlig enhver super-helt. 
De finnes her også - i rikt monn. 
Men aldri for å lage tekniske oppvisninger; hele tiden er karakterstudien og -utviklingen i sentrum. 
Christian Bale er den helt riktige mann å utforske i denne sammenheng; han fyller rollen perfekt. 

En del biroller er like godt besatt. 
Den lakoniske mester Michael Caine, for eksempel, som butleren. 
Han bringer utsøkte strimer av livgivende humor! 
Og alltid stødige Morgan Freeman er en opplevelse som den geniale, bortgjemte oppfinner - og Batman-væpner - Lucius Fox. 

Jo takk, Batman ruler i sommernatten. 
Så det holder! 
